Euroopan parlamentin päätöslauselma 14. maaliskuuta 2007 ydinaseiden leviämisen estämisestä ja ydinaseriisunnasta



Virallinen lehti nro 301 E , 13/12/2007 s. 0146 - 0148



P6_TA(2007)0072 Ydinaseiden leviämisen estäminen ja ydinaseriisunta Euroopan parlamentin päätöslauselma 14. maaliskuuta 2007 ydinaseiden leviämisen estämisestä ja ydinaseriisunnasta Euroopan parlamentti, joka - ottaa huomioon vuonna 2010 pidettävän ydinsulkusopimuksen osapuolten tarkistuskonferenssin valmistelukomitean kolmannen kokoontumisen, joka on määrä pitää Wienissä 30. huhtikuuta ja 11. toukokuuta 2007 välisenä aikana, - ottaa huomioon, että EU on päässyt yksimielisyyteen ydinsulkusopimuksen elvyttämisestä ja vahvistamisesta vuonna 2010 pidettävää ydinsulkusopimuksen osapuolten tarkistuskonferenssia edeltävällä ajanjaksolla, - ottaa huomioon YK:n turvallisuusneuvoston päätöslauselmat 1540 (2004) ja 1673 (2006) joukkotuhoaseiden leviämisen estämisestä, - ottaa huomioon Euroopan turvallisuusstrategian ja erityisesti Eurooppa-neuvoston 12. joulukuuta 2003 hyväksymän joukkotuhoaseiden leviämisen torjuntaa koskevan EU:n strategian, - ottaa huomioon aiemmat ydinsulkusopimuksesta antamansa päätöslauselmat ja erityisesti 10. maaliskuuta 2005 antamansa laaja-alaisen päätöslauselman ydinsulkusopimuksen toukokuussa 2005 pidettävästä tarkistuskonferenssista ja ydinaseista Pohjois-Koreassa ja Iranissa [1], - ottaa huomioon ydinsulkusopimuksen osapuolten vuoden 2005 tarkistuskonferenssista 25. huhtikuuta 2005 neuvoston vahvistaman yhteisen kannan 2005/329/YUTP [2], - ottaa huomioon työjärjestyksen 103 artiklan 4 kohdan, A. ottaa huomioon, että EU on päässyt lähes täydelliseen yksimielisyyteen ydinsulkusopimuksen elvyttämisestä ja vahvistamisesta vuonna 2010 pidettävää ydinsulkusopimuksen tarkistuskonferenssia edeltävänä ajanjaksona, B. ottaa huomioon, että Euroopan turvallisuusstrategiassa, joukkotuhoaseiden leviämisen torjumista koskevassa Euroopan unionin strategiassa sekä YK:n turvallisuusneuvoston päätöslauselmassa 1540 (2004) korostetaan ydinaseiden leviämisen estämisen ja ydinaseriisunnan merkitystä ja määritetään joukkotuhoaseiden ja niiden maaliinsaattamisjärjestelmien leviäminen yhdeksi merkittävimmäksi uhaksi kansainväliselle rauhalle ja turvallisuudelle, C. ottaa huomioon YK:n pääsihteerin korkean tason paneelin, joka käsittelee uhkia, haasteita ja muutosta, raporttiin "A more secure world: our shared responsibility" (Turvallisempi maailma: yhteinen vastuumme) sisältyneen toteamuksen, jonka mukaan lähestymme hetkeä, jolloin ydinsulkujärjestelmän rapautumista ei ehkä enää pystytä peruuttamaan, mikä saattaisi johtaa ydinaseiden määrän hallitsemattomaan kasvuun, D. ottaa huomioon kasvavan kansainvälisen yksimielisyyden ydinaseriisunnan kiireellisyydestä, mitä myös New Agenda Coalition on kannattanut ja mitä Mihail Gorbatšovin ja Rooman pormestarin Walter Veltronin koolle kutsumassa Nobelin rauhanpalkinnon saajien 30. marraskuuta 2006 pidetyssä maailmankokouksessa annetussa Rooman julistuksessa on kannatettu, E. ottaa huomioon parlamenttien ja parlamentaarikkojen korostuneen roolin ydinsulkusopimuksen ja ydinaseriisunnan edistämisessä ja pitää tätä taustaa vasten myönteisinä parlamenttien maailmanlaajuisen ydinaseriisuntaverkoston pyrkimyksiä; 1. toistaa kantansa, että ydinsulkusopimus on maailmanlaajuisen ydinaseiden leviämisen estämiseen pyrkivän järjestelmän kulmakivi, ydinvoiman rauhanomaista käyttöä koskevan yhteistyön edistämisen keskeinen perusta ja tärkeä osa ponnisteluja ydinaseriisuntaa ja yleistä aseriisuntaa koskevien tavoitteiden saavuttamiseksi ydinsulkusopimuksen VI artiklan mukaisesti; 2. kehottaa kaikkia niitä valtioita, joiden toiminta on ydinaseiden leviämisen estämiseen pyrkivän järjestelmän vastaista, lopettamaan harkitsemattoman ja vastuuttoman käyttäytymisensä ja noudattamaan täysimääräisesti ydinsulkusopimuksen mukaisia velvoitteitaan; toistaa kaikille ydinsulkusopimukseen kuulumattomille valtioille osoittamansa kehotuksen noudattaa kyseistä sopimusta vapaaehtoisesti ja liittyä siihen; 3. kehottaa sekä neuvostoa että komissiota osallistumaan aktiivisesti ydinsulkusopimuksen valmistelukomitean Wienissä pidettävän kokouksen keskusteluihin ja antamaan koordinoidun, merkittävän ja näkyvän panoksen ydinsulkusopimuksen vuoden 2010 tarkistuskonferenssin myönteisen lopputuloksen varmistamiseksi; 4. kehottaa sekä neuvostoa että komissiota täsmentämään mihin toimiin ne aikovat ryhtyä ydinsulkusopimuksen vahvistamiseksi ja todellisen monenvälisyyden tavoittelemiseksi, kuten joulukuussa 2003 hyväksytyssä joukkotuhoaseiden ja -aineiden leviämisen vastaisessa EU-strategiassa esitetään; 5. vahvistaa, että monenväliset pyrkimykset voivat olla tehokkaita vain sillä edellytyksellä, että ne perustuvat pitkälle kehitettyyn tavoitteeseen saavuttaa maailmanlaajuinen ydinaseettomuus mahdollisimman varhaisessa vaiheessa; 6. kehottaa neuvoston puheenjohtajavaltiota antamaan säännönmukaisesti ennen vuoden 2010 tarkistuskonferenssia edistymiskertomuksia neuvoston yhteiseen kantaan 2005/329/YUTP sisältyvien 43 toimenpiteen täytäntöönpanosta sekä luettelon niistä uusista sitoumuksista, jotka neuvosto toivoo saavansa hyväksytyksi ydinsulkusopimuksen vuoden 2010 tarkistuskonferenssissa; 7. kehottaa neuvoston puheenjohtajavaltioita edistämään ydinsulkusopimuksen valmistelukomitean kokouksessa aseriisunta-aloitteita, jotka perustuvat ydinsulkusopimuksen osapuolten vuoden 1995 tarkistuskonferenssissa sovittuihin ydinaseiden leviämisen estämisen ja ydinaseriisunnan periaatteisiin ja tavoitteisiin sekä ydinsulkusopimuksen osapuolten vuoden 2000 tarkistuskonferenssissa yksimielisesti hyväksyttyihin 13 käytännön toimenpiteeseen, joita on parannettava ja pantava täytäntöön edistyksen saavuttamiseksi ja taantumisen tai paikalleen jäämisen välttämiseksi; 8. kehottaa neuvoston puheenjohtajavaltiota erityisesti avaamaan ydinaseisiin käytettävien halkeamiskelpoisten aineiden tuotantokieltoa koskevan todennettavan sopimuksen tekemisen estävän umpikujan, nopeuttamaan täydellisen ydinkoekieltosopimuksen allekirjoittamista ja ratifiointia kaikissa valtioissa ja erityisesti niissä, joiden ratifiointia sopimuksen voimaantulo edellyttää, lopettamaan kokonaan kaikki ydinasekokeet täydellisen ydinkoekieltosopimuksen voimaantuloon saakka ja asettamaan ydinaseterrorismin riskin vähentämisen etusijalle kehittämällä ja soveltamalla tehokasta vienti- ja rajavalvontaa joukkotuhoaseisiin liittyvään materiaaliin ja niihin liittyviin laitteisiin ja/tai teknologioihin; 9. kehottaa kansainvälistä yhteisöä edistämään aloitteita, jotka tähtäävät uraanin rikastamiseen monenvälisen prosessin puitteissa ja Kansainvälisen atomienergiajärjestön (IAEA) valvonnassa; 10. suosittelee, että parlamentti lähettää valtuuskunnan osallistumaan ydinsulkusopimuksen valmistelukomitean Wienissä pidettävän kokouksen tapahtumiin; pyytää neuvoston puheenjohtajavaltiota sisällyttämään parlamentin edustajat EU:n valtuuskuntaan (tästä on ennakkotapauksena YK:n vuoden 2006 pienasekonferenssiin New Yorkiin lähetetty EU:n valtuuskunta); 11. kehottaa puhemiestä välittämään tämän päätöslauselman neuvostolle, komissiolle, Yhdistyneiden kansakuntien pääsihteerille, Yhdistyneiden kansakuntien jäsenvaltioiden hallituksille ja parlamenteille, Kansainvälisen atomienergiajärjestön pääjohtajalle, parlamenttien maailmanlaajuiselle ydinaseriisuntaverkostolle,"Pormestarit rauhan puolesta" -järjestölle sekä parlamentin tiloissa 19. huhtikuuta 2007 järjestettävän kansainvälisen ydinaseriisuntakonferenssin muille järjestäjille. [1] EUVL C 320 E, 15.12.2005, s. 253. [2] EUVL L 106, 27.4.2005, s. 32. --------------------------------------------------